CELEX: 32011R0087
Language: hr
Date: 2011-02-02 00:00:00
Title: Uredba Komisije (EU) br. 87/2011 od 2. veljače 2011. o imenovanju referentnog laboratorija EU za zdravlje pčela, određivanju dodatnih nadležnosti i zadaća toga laboratorija te o izmjeni Priloga VII. Uredbi (EZ) br. 882/2004 Europskog parlamenta i Vijeća

03/Sv. 037
            
            
               HR
            
            
               Službeni list Europske unije
            
            
               203
            
         32011R0087
   
               L 029/1
            
            
               SLUŽBENI LIST EUROPSKE UNIJE
            
            
               02.02.2011.
            
         
      UREDBA KOMISIJE (EU) br. 87/2011
   od 2. veljače 2011.
   o imenovanju referentnog laboratorija EU za zdravlje pčela, određivanju dodatnih nadležnosti i zadaća toga laboratorija te o izmjeni Priloga VII. Uredbi (EZ) br. 882/2004 Europskog parlamenta i Vijeća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjere pridržavanja propisa o hrani i hrani za životinje te pravila o zdravlju i dobrobiti životinja (1), a posebno njezin članak 32. stavke 5. i 6.,
   budući da:
   
               (1)
            
            
               Uredbom (EZ) br. 882/2004 utvrđene su opće zadaće, odgovornosti i zahtjevi za referentne laboratorije EU za hranu, hranu za životinje i zdravlje životinja. Referentni laboratoriji EU za zdravlje životinja i žive životinje navedeni su na popisu u dijelu II. Priloga VII. toj Uredbi.
            
         
               (2)
            
            
               Nakon dovršenog postupka odabira, najuspješniji laboratorij Agence Nationale de Sécurité Sanitaire de l’alimentation, de l’environnement et du travail (ANSES), s njegovim istraživačkim laboratorijem za bolesti pčela, Sophia-Antipolis Laboratory, Francuska, potrebno je imenovati referentnim laboratorijem EU za područje zdravlja pčela u razdoblju od pet godina od 1. travnja 2011.
            
         
               (3)
            
            
               Dodatno općim dužnostima i zadaćama utvrđenim u članku 32. stavku 2. Uredbe (EZ) br. 882/2004, potrebno je da se određene specifične zadaće povezane sa svojstvima uzročnika, koji bi mogli utjecati na zdravlje pčela, provode na razini Unije kako bi se osigurala poboljšana suradnja. Zato je u ovoj Uredbi potrebno utvrditi te dodatne, specifične dužnosti referentnog laboratorija EU za područje zdravlja pčela.
            
         
               (4)
            
            
               Dio II. Priloga VII. Uredbi (EZ) br. 882/2004 potrebno je izmijeniti.
            
         
               (5)
            
            
               Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
            
         DONIJELA JE OVU UREDBU:
   Članak 1.
   Agence Nationale de Sécurité Sanitaire de l’alimentation, de l’environnement et du travail (ANSES), s njegovim istraživačkim laboratorijem za bolesti pčela, Sophia-Antipolis Laboratory, Francuska, ovime se imenuje referentnim laboratorijem za područje zdravlja pčela od 1. travnja 2011. do 31. ožujka 2016.
   Određene dužnosti i zadaće toga laboratorija navedene su u Prilogu ovoj Uredbi.
   Članak 2.
   U dijelu II. Priloga VII. Uredbi (EZ) br. 882/2004 dodaje se sljedeća točka 18.:
   
      
                  „18.
               
               
                  Referentni laboratorij EU za zdravlje pčela:
                  
                              Agence Nationale de Sécurité Sanitaire de l’alimentation, de l’environnement et du travail
                           
                        
                              Sophia-Antipolis Laboratory,
                           
                        
                              Les Templiers
                           
                        
                              105 route de Chappes
                           
                        
                              BP 111
                           
                        
                              06902 Sophia-Antipolis
                           
                        
                              France (Francuska).”
                           
                        
            
   Članak 3.
   Ova Uredba stupa na snagu dvadesetoga dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 2. veljače 2011.
      
         
            Za Komisiju
         
         
            Predsjednik
         
         José Manuel BARROSO
         
      
   
   
      (1)  SL L 165, 30.4.2004., str. 1.
   PRILOG
   
      Određene odgovornosti i zadaće referentnog laboratorija EU za zdravlje pčela
   
   Pored općih dužnosti i zadaća referentnih laboratorija EU u području zdravlja životinja prema članku 32. stavku 2. Uredbe (EZ) br. 882/2004, Referentni laboratorij EU za zdravlje pčela ima i sljedeće odgovornosti i zadaće:
   
               1.
            
            
               Uz savjetovanje s Komisijom, koordinacija metoda koje se u državama članicama primjenjuju za dijagnosticiranje važnih bolesti pčela, prema potrebi, i to pogotovo:
               
                           (a)
                        
                        
                           tipiziranje, pohranjivanje i, kad je to potrebno, davanje na raspolaganje sojeva patogenih uzročnika kako bi se olakšalo dijagnosticiranje u Uniji;
                        
                     
                           (b)
                        
                        
                           tipiziranje i karakterizacija antigena i genoma patogenih uzročnika, prema potrebi i kad je to važno, na primjer za epidemiološko naknadno praćenje ili potvrdu dijagnoze;
                        
                     
                           (c)
                        
                        
                           opskrbljivanje nacionalnih referentnih laboratorija standardnim serumima i drugim referentnim reagensima s ciljem standardizacije analiza i reagensa koji se primjenjuju u pojedinoj državi članici kad su potrebna serološka testiranja.
                        
                     
                           (d)
                        
                        
                           periodično organiziranje, s nacionalnim referentnim laboratorijima, usporednih ispitivanja dijagnostičkih postupaka na razini Unije kako bi se dobili podaci o metodama dijagnosticiranja koji se primjenjuju te rezultatima testova koji se provode u Uniji;
                        
                     
                           (e)
                        
                        
                           skupljanje stručnih znanja o Tropilaelaps grinjama i malom kornjašu (Aethina tumida) i drugim relevantnim patogenim uzročnicima kako bi se omogućila brza diferencijalna dijagnoza.
                        
                     
                           (f)
                        
                        
                           utvrđivanje identiteta patogenih uzročnika koji pokreću bolest, prema potrebi u bliskoj suradnji s regionalnim referentnim laboratorijima koje je imenovala Svjetska organizacija za zdravlje životinja (OIE);
                        
                     
                           (g)
                        
                        
                           stvaranje i održavanje ažurirane zbirke patogenih uzročnika i njihovih sojeva te ažurirane zbirke specifičnih seruma i drugih reagensa protiv uzročnika bolesti pčela kad su ili ako su dostupni;
                        
                     
                           (h)
                        
                        
                           stvaranje popisa tehnika koje se trenutačno primjenjuju u raznim laboratorijima;
                        
                     
                           (i)
                        
                        
                           predlaganje standardiziranih analiza i postupaka ili referentnih reagensa za unutarnju kontrolu kvalitete;
                        
                     
                           (j)
                        
                        
                           savjetovanje Komisije o znanstvenim aspektima vezanim uz zdravlje pčela.
                        
                     
         
               2.
            
            
               Referentni laboratorij EU:
               
                           (a)
                        
                        
                           aktivno surađuje u dijagnosticiranju izbijanja relevantnih bolesti u državama članicama zaprimanjem patogenih izolata za potvrdu dijagnoze, za karakterizaciju i epizootsko ispitivanje, te neodgodivo priopćava rezultate ispitivanja Komisiji, državama članicama i nacionalnim referentnim laboratorijima;
                        
                     
                           (b)
                        
                        
                           omogućuje izobrazbu ili daljnje usavršavanje stručnjaka u laboratorijskoj dijagnostici s obzirom na harmonizaciju dijagnostičkih tehnika diljem Unije;
                        
                     
                           (c)
                        
                        
                           organizira radionice za nacionalne referentne laboratorije prema dogovorenim radnim programima, uključujući obučavanje stručnjaka iz država članica i, prema potrebi, iz trećih zemalja, o novim analitičkim metodologijama;
                        
                     
                           (d)
                        
                        
                           pruža tehničku pomoć Komisiji i na njezin zahtjev sudjeluje na međunarodnim forumima, pogotovo o standardizaciji analitičkih metoda i njihovoj primjeni;
                        
                     
                           (e)
                        
                        
                           razvija mjere praćenja i kadgod je moguće koordinira aktivnosti usmjerene na poboljšanje statusa zdravlja pčela u Uniji, a posebno:
                           
                                       i.
                                    
                                    
                                       provodi ili surađuje s nacionalnim referentnim laboratorijima na koje se to odnosi u provedbi studija o vrednovanju ispitivanja;
                                    
                                 
                                       ii.
                                    
                                    
                                       pruža znanstvenu i tehničku potporu Komisiji te prikuplja podatke i izrađuje izvještaje o aktivnostima referentnog laboratorija EU;
                                    
                                 
                                       iii.
                                    
                                    
                                       uvodi i koordinira istraživanja o poremećaju masovnog izumiranju rojeva pčela („colony collapse disorder”) u Uniji s ciljem utvrđivanja osnovnih podataka za „normalni” sezonski mortalitet pčela;
                                    
                                 
                     
                           (f)
                        
                        
                           surađuje s relevantnim nadležnim laboratorijima u trećim zemljama u kojima su te bolesti rasprostranjene s obzirom na metode dijagnosticiranja bolesti pčela;
                        
                     
                           (g)
                        
                        
                           surađuje s relevantnim regionalnim laboratorijima koje je imenovao OIE vezano uz egzotične bolesti (Tropilaelaps grinje i malog kornjaša (Aethina tumida) i druge bolesti koje su egzotične za Uniju);
                        
                     
                           (h)
                        
                        
                           prikuplja i dostavlja podatke Komisiji i nacionalnim referentnim laboratorijima, na koje se to odnosi, o egzotičnim i endemskim bolestima ili štetnicima koji bi se mogli prvi put pojaviti i pogoditi Uniju, uključujući poremećaj masovnog izumiranja rojeva pčela („colony collapse disorder”).
                        
                     
         
               3.
            
            
               Referentni laboratorij EU također će:
               
                           (a)
                        
                        
                           provoditi pokuse i testiranja na licu mjesta (u prirodnom okolišu) uz savjetovanje s Komisijom, usmjerene na bolje suzbijanje specifičnih bolesti pčela;
                        
                     
                           (b)
                        
                        
                           preispitivati na godišnjim sastancima referentnih laboratorija mjerodavne zahtjeve u pogledu analiza koje su utvrđene Kodeksom o zdravlju kopnenih životinja i Priručnikom o dijagnostičkim ispitivanjima i cjepivima za kopnene životinje OIE-a;
                        
                     
                           (c)
                        
                        
                           pomagati Komisiji kod preispitivanja preporuka OIE-a u Kodeksu o zdravlju kopnenih životinja i u Priručniku o dijagnostičkim ispitivanjima i cjepivima za kopnene životinje.